
ACORD 43/2007, DE 7 DE FEBRER, DEL PLE DEL CONSELL DE L’AUDIOVISUAL DE CATALUNYA

Expedient núm. 9/A/2006. Autorització de diversos negocis jurídics que relatius a la modificació de l’estructura del capital social de la societat Club de Ràdio Terrassa,SA.

1. Antecedents

1. El 22 de març de 2006 el Sr. Jordi Llobet, secretari del Consell d’Administració de la societat Club de Ràdio Terrassa, SA va trametre a la Direcció General de Mitjans i Serveis de Difusió Audiovisuals escrit (registre entrada de la Delegació Territorial de Govern de la Generalitat a Barcelona 26.574/2006) sol·licitant l’autorització administrativa relativa a dues operacions de compravenda d’accions que impliquen la modificació de l’estructura accionarial de Club de Ràdio Terrassa, SA.

2. El 10 d’abril de 2006 es va rebre en aquest Consell (registre entrada 876/2006) la documentació relativa a la sol·licitud d’autorització abans esmentada tramesa per la Direcció General de Mitjans i Serveis de Difusió Audiovisuals de la Generalitat de Catalunya juntament amb còpia de l’expedient administratiu que consta a l’arxiu de la Direcció General referit a Club de Ràdio Terrassa, SA. 

3. Analitzada la documentació aportada juntament amb els antecedents de la societat de què disposa aquest Consell es va deduir l’existència de negocis jurídics (ampliació de capital i emissió de noves accions) que implicaven modificacions en el capital de la mateixa sense que constés la preceptiva autorització administrativa. Conseqüentment el Consell va trametre a Club de Ràdio Terrassa,SA el dia 4 d’agost de 2006 un escrit (Registre sortida 1.315/2006) sol·licitant s’acredités l’autorització administrativa dels esmentats negocis jurídics, o altrament es regularitzessin presentant davant el Consell els documents acreditatius dels mateixos. També es va demanar a la societat sol·licitant que facilités una sèrie d’informació al Consell, per tal de possibilitar l’anàlisi de les operacions a l’efecte de l’aplicació dels límits de concentració establerts per la LCA. Per l’aportació dels esmentats documents es va atorgar un termini de deu dies a comptar des de la recepció de la notificació. 

4. El 10 d’agost de 2006 es va presentar per part del Sr. Josep Manuel Salillas, conseller delegat de Club de Ràdio Terrassa, SA un escrit (registre entrada 1628/2006) mitjançant el qual es sol·licitava un ajornament del termini per trametre la documentació requerida, fet que va provocar que es dictés una provisió que resolia ampliar el termini atorgat fins el 10 de setembre de 2006. L’esmentada provisió es va trametre a la sol·licitant el 10 d’agost (registre sortida  1319/2006) i va ser notificada el dia 29 d’agost. Finalment, el dia 8 de setembre va tenir entrada un escrit (registre entrada 1.698/2006) signat pel senyor Jordi Llobet, Secretari no conseller de Club de Ràdio Terrassa,SA mitjançant el qual s’aportava la documentació requerida.

5. El 26 de setembre de 2006 el Tribunal Constitucional va dictar interlocutòria mitjançant la qual s’admetia a tràmit el recurs d’inconstitucionalitat presentat per l’Advocat de l’Estat, en data 1 d’agost de 2006, en representació del President del Govern, contra diversos preceptes de la Llei 22/2005, de 29 de desembre, de la comunicació audiovisual a Catalunya i mitjançant la qual es tenia per invocat per part del President del Govern l’article 161.2 de la Constitució. En conseqüència, conforme el que disposa l’article 30 de la LOTC, el Tribunal Constitucional va suspendre la vigència i aplicació dels preceptes impugnats, des de la data en que es va interposar el recurs d’inconstitucionalitat per les parts del procés i des del dia de la publicació en el BOE per a tercers. Com a conseqüència d’aquest fet va quedar suspesa la competència del Consell de l’Audiovisual de Catalunya per tramitar i resoldre sobre els projectes de modificació de l’estructura accionarial o empresarial dels prestadors de serveis de comunicació audiovisual, i per tant, va quedar en suspens la tramitació de l’expedient que ens ocupa.

6. En data 18 de gener de 2007 el Tribunal Constitucional va dictar Interlocutòria mitjançant la qual s’acordava aixecar la suspensió dels preceptes impugnats de la LCA, llevat de l’article 56 i de la disposició transitòria segona.

7. Atès que mitjançant una de les dues operacions de compravenda d’accions, per les quals es va sol·licitar inicialment autorització administrativa, es transmeten certes accions que tenen origen en l’ampliació de capital mitjançant l’emissió i posada en circulació de noves accions, el present  Acord versarà sobre els tres negocis jurídics. 

8. La societat Club de Radio Terrassa, SA, és una societat anònima amb un capital social de 459.765 € dividit en 7.650 accions de valor nominal 60,10€ cadascuna d’ elles, numerades de l’1 al 7.650, ambdues incloses. La accions pertanyen a 728 accionistes. 

9. La sol·licitant és titular de la concessió per a la prestació del servei públic de radiodifusió sonora en ones mètriques amb modulació de freqüència a la localitat de Terrassa (95,5MHz), renovada mitjançant l’Acord de la Comissió de Govern per Assumptes Institucionals i Socials de 12 de novembre de 2003. Així mateix la sol·licitant també és titular d’una concessió d’OM a la zona de servei de Terrassa (tot i que es declara per part del Sr. Jordi Llobet, secretari no conseller de la sol·licitant que té la freqüència 828MHz, consta a aquest Consell la freqüència 1116), i de tres proves pilot d’FM a les localitats de Castell-Platjad’Aro (95.6MHz), Sitges (90.6MHz) i Terrassa (89.4MHz). 

10. Segons es manifesta Club de Ràdio Terrassa,SA té participació en la societat Radio Club 25, SA (29’44%), que és membre de la UTE VIVA DIGITAL, titular d’una concessió de DAB nacional amb desconnexions regionals. La sol·licitant també participa en la societat Publi 20,SL (25%), titular d’un programa de televisió digital a la demarcació de Sabadell.   

11.Vist l’informe dels serveis del Consell de l’Audiovisual de Catalunya.

2. Fonaments de dret

a. Competència del Consell de l’Audiovisual de Catalunya

L’article 41 i la lletra b de l’apartat 1 de la disposició transitòria cinquena de la Llei 22/2005, de 29 de desembre, de la comunicació audiovisual de Catalunya (LCA) estableix que el Consell de l’Audiovisual de Catalunya esdevé l’òrgan competent per a la tramitació i resolució dels expedients de modificació de l’estructura accionarial o empresarial dels prestadors dels serveis de comunicació audiovisual iniciats amb posterioritat a l’entrada en vigor de la Llei.
b. Descripció de les operacions objecte d’ autorització administrativa

La societat Club de Radio Terrassa,SA sol·licita autorització per les operacions que seguidament es descriuen i que impliquen modificacions en la seva estructura accionarial. Es fa palès que totes les operacions  ja s’han formalitzat, i per tant no es tracta de projectes, tal i com estableix l’article 41 de la LCA, sinó de negocis perfeccionats, malgrat que les operacions de compravenda d’accions estan subjectes a la condició suspensiva de l’autorització administrativa, no així el negoci jurídic d’ampliació de capital. 

A. Primera Operació : Ampliació de capital mitjançant l’ emissió de noves accions

La societat  Club de Ràdio Terrassa, SA, va presentar en data 8 de setembre de 2006, a efectes de regularització del negoci jurídic d’ampliació de capital amb emissió de noves accions, i segons el requeriment realitzat per aquest Consell, copies de les dues escriptures notarials acreditatives del negoci jurídic:

· Còpia de l’escriptura pública atorgada el 30 de novembre de 2004 davant el Notari de [...], Sr.[...], amb protocol número [...], d’elevació a públic dels acords socials de la Junta General Extraordinària d’Accionistes de Club de Radio Terrassa, SA celebrada el 9 de juliol de 2004. 
· Còpia de l’escriptura pública atorgada el 30 de novembre de 2004 davant el Notari de [...], Sr.[...], amb protocol número [...], d’elevació a públic d’acords socials relatius a la reunió del Consell d’Administració de la societat Club de Radio Terrassa,SA celebrada el dia 29 de setembre de 2004. 
De les esmentades escriptures es desprèn que els antics accionistes van poder exercitar dins el termini establert pel Consell d’Administració, en ús de les facultats delegades per la Junta General d’accionistes celebrada el 9 de juliol de 2004 que va aprovar l’ampliació de capital, el dret a subscriure el número d’accions proporcional al valor nominal de les accions que ja posseïen, atès que només van exercitar aquest dret 30 accionistes, el capital es va augmentar en la quantia de les subscripcions efectivament  realitzades,  es dir, es va ampliar en la suma de 349.000,70€, mitjançant la posada en circulació de 5.807 accions. Aquestes van ser subscrites i desemborsades mitjançant aportacions dineràries en un 25%. Conseqüentment, el capital social de Club de Ràdio Terrassa,SA queda fixat en 808.765,70€, dividit en 13.457 accions nominatives de valor nominal 60,10€.
Les noves accions van ser subscrites pels següents accionistes:

Sr.[...], 11 accions, (n° 7.651 al 7.661)

Sr.[...], 20 accions, (n° 7.662 a 7.681)

Sr.[...], 5 accions, (n° 7.682 al 7.686) 
Sr.[...], 84 accions, (n° 7.687 al 7.770).
EUROBROADCASTING, S.L., 12 accions, (n° 7.771 al 7.782). 
HOTELES RURALES, S.L., 4 accions, (n 7.783 al 7.786) 
Sr.[...], 4 accions, (nº 7.787 al 7.790). 
Sra.[...], 2 accions, (n°7.791 i 7.792). 
Sra.[...] 2 accions, (n°7.793 i 7.794). 
Sra.[...], 10 accions, (n° 7.795 al 7.804). 
Sr.[...], 16 accions, (n° 7.805 al 7.820). 
Sr.[...], 87 accions, (n°7.821 al 7.907). 
Sr.[...], 2 accions, (nº7.908 i 7.909). 
Sr.[...], 10 accions, (nº 7.910 al 7.919). 
Sra.[...], 10 accions, (nº 7.920 al 7.929). 
Sra.[...], 10 accions, (n° 7.930 al 7.939). 
Sr.[...], 10 accions, (n° 7.940 al 7.949). 
Sr.[...], 11 accions, (n° 7.950 al 7.960). 
Sra.[...], 13 accions, ( nº 7.961 aI 7.973). 
Sr.[...], 11 accions, (n° 7.974 al 7.984). 
Sra.[...], 10 accions, (nº 7.985 aI 7.994). 
Sr.[...], 37 accions, (n° 7.995 al 8.031). 
Sra.[...], 2 accions, (n° 8.032 i 8.033). 
GALACTIC GAMES, S.L., 1.826 accions, (n° 8.034 al 9.859). 
Sra.[...], 2 accions, (n° 9.860 i 9.861). 
Sra.[...], 996 accions, (n° 9.862 al 10.857). 
Sra.[...], 1.369 accions, (n° 10.858 al 12.226). 
Sr.[...], 47 accions, (n° 12.227 al 12.273). 
Sra.[...], 180 accions, (n° 12.274 al 12.453). 
Sr.[...], 1.004 accions, (n° 12.454 al 13.457). 

S’ha de posar de manifest que l’ampliació de capital consta inscrita en el Registre Mercantil. 

Seguidament es relaciona el percentatge total d’accions que estan en poder dels accionistes que van subscriure les accions en la citada  l’operació:

Sr.[...], 22 accions (0,163%), Sr.[...], 40 accions (0,297%), Sr.[...], 10 accions (0,074%), Sr.[...], 168 accions (1,25%), Eurobroadcasting, SL, 24 accions (0,18%), Hoteles Rurales, SL, 8 accions (0,059%), Sr.[...], 8 accions (0,059%), Sra.[...], 4 accions (0,030%), Sra.[...], 4 accions (0,030%), Sra.[...], 20 accions (0,15%), Sr.[...], 32 accions (0,237%), Sr.[...], 174 accions (1,293%), Sr.[...], 4 accions (0,030%), Sr.[...], 20 accions (0,15%), Sra.[...], 20 accions (0,15%), Sra.[...], 44 accions (0,326%), Sr.[...], 20 accions (0,15%), Sr.[...], 22 accions (0,163%), Sra.[...], 26 accions (0,193%), Sr.[...], 22 accions (0,163%), Sra.[...], 20 accions (0,15%), Sr.[...] (0,87%), Sra.[...], 4 accions (0,030%),GALACTIC GAMES, SL, 2934 accions (21,80%), Sra.[...], 4 accions (0,030%), Sra.[...], 1606 accions (11,93%), Sra.[...], 2207 accions (16,40%), Sr.[...], 76 accions (0,56%), Sra.[...], 290 accions (2,15%) i Sr.[...], 1618 accions (12%). 

B. Segona Operació: Compravenda de 360 accions 
Club de Ràdio Terrassa, SA adjunta a l’escrit de sol·licitud escriptura pública de compravenda d’accions, atorgada el 14 de febrer de 2006 davant el notari de [...], Sr.[...], amb protocol número [...]. De l’ esmentada escriptura es desprèn:
a) El Sr.[...] ven a la companyia Eurobrodcasting,SL que compra 360 accions nominatives números 2.666 al 2.670, 3.618 al 3.622, 3.831 al 3.833, 4.677 al 4970 i 6.346 al 6.398, totes incloses, de la societat Club de Ràdio Terrassa,SA.

b) La compravenda queda condicionada a l’autorització del Consell de Presidència de la Generalitat de Catalunya, segons preveu el Decret 269/1998, de 21 d’octubre, ja que es tracta d’accions d’una societat concessionària d’una emissora de ràdio. (Des de l’entrada en vigor de la LCA correspon al Consell de l’Audiovisual de Catalunya autoritzar qualsevol projecte de modificació de l’estructura accionarial o empresarial dels prestadors de serveis de comunicació audiovisual).

Com a conseqüència d’aquesta operació, Eurobroadcasting, ostentarà un total de 384 accions representatives del 2,85% del capital social de Club de Ràdio Terrassa, SA. 

C. Tercera Operació: Compravenda de 1257 accions 

Pel que fa a la tercera operació per la qual es demana autorització, consistent en compravenda de 1.257 accions de Club de Ràdio Terrassa, SA propietat del Senyor [...] a favor de l’entitat Hotels Rurals, SL, Club de Ràdio Terrassa, SA va aportar, juntament amb la sol·licitud d’autorització de l’operació, escriptura notarial de compravenda d’accions, atorgada a [...] el 6 de març de 2006, davant el Notari Sr.[...], amb número de Protocol [...]. De l’esmentat document es desprenen els següents fets :

a) El Sr. [...] ven a la companyia Hotels Rurals, SL que compra 1.257 accions nominatives números 6.400 al 6.652 i 12.454 al 13.457, totes incloses (les últimes desemborsades en un 75%) de la societat Club de Ràdio Terrassa, SA.

b) La compravenda d’accions queda condicionada a l’autorització administrativa atorgada pel Conseller de Presidència de la Generalitat de Catalunya (Des de l’entrada en vigor, en data 3 de gener, de la Llei 22/2005 requereix l’autorització prèvia del Consell de l’Audiovisual de Catalunya).
Com a conseqüència d’aquesta operació Hotels Rurals, SL passa a ser titular d’un total de 1265 accions que representen un 9’40% del capital de Club de Radio Terrassa,SA

Analitzada la documentació aportada, els criteris de determinació del límit de les concentracions de mitjans de comunicació, establerts pels apartats 2 i 3 de l’article 40 de la LCA, la incidència en el pluralisme, i vista l’oferta de ràdio i televisió de l’àrea de difusió de Terrassa, es conclou que les operacions descrites s’adeqüen a les garanties de pluralisme i control de les concentracions de comunicació audiovisual establertes en el Títol IV, Capítol II de la Llei 22/2005, de 29 de desembre, de la comunicació audiovisual de Catalunya.

Com és evident, l’autorització dels negocis jurídics objecte d’aquest informe s’entén sens perjudici de la plena vigència del règim jurídic concessional que és aplicable a Club de Radio Terrassa, SA.

Per tot l’ exposat, el Ple del Consell de Audiovisual de Catalunya adopta els següents:

ACORDS
1.Autoritzar, als efectes d’allò que disposa l’article 41 de la llei 22/2005, de 29 de desembre, de la comunicació audiovisual de Catalunya, l’ampliació de capital social de Club de Ràdio Terrassa, SA quedant fixat en 808.765,70€ mitjançant l’emissió de 5.807 noves accions, així com de la transmissió mitjançant compravenda de 360 accions de la societat Club de Ràdio Terrassa, SA per part del Sr.[...] a favor de la societat Eurobroadcasting,SL i de la transmissió mitjançant  compravenda 1.257 accions de la societat Club de Ràdio Terrassa,SA per part del Sr.[...] a favor de la societat Hotels Rurals,SL, sense que això suposi l’alteració del règim jurídic al qual es troba sotmès el concessionari en virtut de la legislació vigent i el títol que ostenta.

2. Notificar aquest Acord a la societat Cub de Ràdio Terrassa, SA i a la Direcció General de Comunicació i Serveis de Difusió Audiovisuals del Departament de Cultura i Mitjans de Comunicació
Barcelona, 7 de febrer de 2007.

Josep M. Carbonell i Abelló



Dolors Comas d’Argemir i Cendra

President

